Interdental 2018 | Felvidék.ma
Interdental 2018
Nemzetközi részvétellel tartják Pozsonyban a Szlovák Fogorvosi Kamara kongresszusát
Huszonhatodik alkalommal kerül sor Pozsonyban május 17-19. között az Interdental 2018 elnevezésű nemzetközi fogászati kongresszusra és kiállításra.
Az évente megvalósuló kongresszus nagy népszerűségnek örvend a fogorvosok körében, bizonyítja ezt, hogy nemzetközi hírnevet szerzett, ahol évről évre jelen vannak résztvevőként, de előadóként is Európa számos országának szakorvosai.
Az idei alkalomra összesen 235 fogorvoslással, szájüregkezeléssel foglalkozó szakember gyűlt össze a kongresszusra, amely május 17-én délután 13.00 órakor veszi kezdetét. Az előadások, a kísérő rendezvények és a szakmával összefüggő kiállítás a Bratislava szállóban valósul meg.
Már a kezdetekben a Szlovák Fogorvosok Kamarája azzal a céllal indította útjára a rendezvényt, hogy a szlovák fogorvosok az előadások, a találkozások, a véleménycserék által tapasztalatot szerezzenek szakmájukról hazai kollégáiktól, de a külföldi szakemberektől is. Ezen a szakterületen szintén óriási a fejlődés, az előrelépés és a fogorvosok a megmondhatói, hogy mennyi a teendőjük rendelőikben.
A mostani kongresszuson 20 szakmai előadás hangzik el, amelyek összeállításában és kidolgozásában 33 szakorvos működött közre. Szlovákiából, Csehországból és Olaszországból érkezett specialisták lesznek az előadók, és az előadások egy része elméleti-tudományos, más részük pedig a gyakorlatból vett tudnivalókat nyújt a hallgatóságnak.
Széleskörűen tárgyalják majd a szájsebészet, az ínybetegségek, az esztétikai fogorvoslás, a fogszabályozás, az implantátumok beültetésének, a fogszuvasodás, a foggyökérkezelés legújabb módszereinek témakörét, a szájüreg nyálkahártyájának megbetegedéseit. A fogorvosok egyre inkább szeretnék tudatosíttatni a lakossággal, hogy a fogkezelés, a fogápolás elengedhetetlenül fontos és nemcsak esztétikai követelmény, hanem egészségünk megóvásának fontos alapköve.
Szlovákia lakosságának mindenféle felvilágosítás, figyelmeztetés, a fogápolószerek hozzáférhetősége ellenére nagyon sok pótolnivalója van a fogápolás, a fogmosás, a fogorvosi kezelések tekintetében. Pedig a szájüreg az emberi test kapuja, az elhanyagolt fogak, a hiányos fogsor az egész szervezet egészségére kihat.
Az utóbbi időben ugrásszerűen megnőttek a szájüreg nyálkahártyájának megbetegedései, amely összefügghet a cukorbetegséggel, egyes gyógyszerek használatával, allergiával. A páciensek az első tüneteket rendszerint figyelmen kívül hagyják és már csak a betegség előrehaladott stádiumában fordulnak orvoshoz, miután a gyógyítás már nagyon igényes és hosszadalmas. Erről a betegségről dr. Neda Markovská tart majd előadást. Nagy érdeklődésre tarthat számot dr. Vlastimil Graus, a kongresszus elnökének előadása, aki az endodenciáról, a foggyökérkezelés legmodernebb módszereiről értekezik majd. Claudio Novelli Olaszországból a fogsor esztétikus pótlásáról osztja meg tapasztalatait a hallgatósággal.
A kongresszus kísérőprogramjaként kiállításra kerül sor, amelyen bemutatkoznak azok a társaságok, amelyek a fogorvoslásban használatos műszerek, berendezések, eszközök gyártásával és forgalmazásával foglalkoznak, valamint a szájápolással kapcsolatos termékek ugyancsak kiállításra kerülnek. Összesen 12 kiállító jelezte részvételét a rendezvényen. A szervezők pedig már a következő évi kongresszus dátumát is kitűzték, 2019. május 16-18-án találkozik ismét a szakemberekből álló gárda, hogy tapasztalatot cseréljenek egymással.
Előző cikkPaška szerint a szlovákok a németek és franciák életszínvonalának emeléséért dolgoznak
Következő cikkKitelepítések 70 – tárlatnyitó Léván